นายกรัฐมนตรีเผยประชุม คสช.พิจารณาการดำเนินกิจกรรมพรรคการเมืองสัปดาห์หน้า พร้อมนำบัญชีรายชื่อแต่งตั้งโยกย้ายนายทหารประจำปีขึ้นทูลเกล้าฯ แล้ว
นายกรัฐมนตรี เปิดเผย ประชุม คสช.พิจารณาการดำเนินกิจกรรมพรรคการเมืองสัปดาห์หน้า พร้อมเปิดเผย นำบัญชีรายชื่อแต่งตั้งโยกย้ายนายทหารประจำปีขึ้นทูลเกล้าฯ แล้ว

พลเอก ประยุทธ์ จันทร์โอชา นายกรัฐมนตรี คาดว่า ในสัปดาห์หน้าจะมีการประชุมคณะรักษาความสงบแห่งชาติ หรือ คสช.เพื่อพิจารณาคลายล็อกให้พรรคการเมืองทำกิจกรรมได้ ซึ่งรายละเอียดนั้นขอให้ไปถามนายวิษณุ เครืองาม รองนายกรัฐมนตรี  เพราะ ได้มอบให้ฝ่ายกฎหมายไปพิจารณาแล้วว่า มีข้อติดขัดเรื่องใดบ้างหากที่ประชุมเห็นชอบก็จะดำเนินการตามที่เสนอต่อไป นายกรัฐมนตรี ระบุด้วยว่า ส่วนตัวคงไม่สามารถตอบในรายละเอียดได้ทั้งหมดเพราะได้แบ่งงานให้แต่ละกลุ่มทำอยู่แล้ว ทั้งนี้เมื่อมีปัญหาเกี่ยวกับการเลือกตั้งไม่ได้แปลว่ากฎหมายที่เขียนออกมาผิดพลาดเพราะกฎหมายที่ออกมานั้นก็มุ่งหวังให้มีความยั่งยืน นำไปสู่การปฏิรูปทางการเมืองได้ แต่เมื่อออกมาแล้วเกิดปัญหา ต้องย้อนถามว่าการเมืองต้องการปฏิรูปหรือไม่ถ้าไม่อยากก็คงจะเกิดปัญหาเหมือนเช่นที่ผ่านมา ดังนั้นขอย้ำว่าสิ่งใดที่รัฐบาลทำได้ก็จะทำให้เพื่อไม่ให้ปัญหาวนกลับมาอีกในวันข้างหน้า เพราะการปฏิรูปนั้นคงไม่สามารถไปบังคับใครได้ เนื่องจากแม้แต่กฎหมายธรรมดาทุกวันนี้บางครั้งก็ยังไม่ปฏิบัติตาม

นายกรัฐมนตรียังเปิดเผยด้วยว่า ได้นำบัญชีรายชื่อแต่งตั้งโยกย้ายนายทหารประจำปี ขึ้นทูลเกล้าฯ เพื่อทรงพระกรุณาโปรดเกล้าฯเป็นที่เรียบร้อยแล้ว